text: РЕШЕНИЕ (ОВППС) 2015/442 НА СЪВЕТА
  от 16 март 2015 година
  за започване на военна консултативна мисия на Европейския съюз по линия на ОПСО в Централноафриканската република (EUMAM RCA) и за изменение на Решение (ОВППС) 2015/78
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за Европейския съюз, и по-специално член 42, параграф 4 и член 43, параграф 2 от него,
  като взе предвид Решение (ОВППС) 2015/78 на Съвета от 19 януари 2015 г. за военна консултативна мисия на Европейския съюз по линия на ОПСО в Централноафриканската република (EUMAM RCA) (1), и по-специално член 4 от него,
  като взе предвид предложението на върховния представител на Съюза по въпросите на външните работи и политиката на сигурност,
  като има предвид, че:
  (1)
  На 19 януари 2015 г. Съветът прие Решение (ОВППС) 2015/78.
  (2)
  На 9 февруари 2015 г. Съветът одобри правилата за използване на сила на EUMAM RCA.
  (3)
  На 6 март 2015 г. Съветът одобри плана на мисията на EUMAM RCA.
  (4)
  На 11 март 2015 г. Комитетът по политика и сигурност приветства писмото на командващия мисията относно препоръката за започване на EUMAM RCA и предвидената времева рамка за обявяване на начална оперативна готовност за EUMAM RCA.
  (5)
  EUMAM RCA следва да започне на 16 март 2015 г.
  (6)
  В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната. Следователно Дания не участва в изпълнението на настоящото решение и поради това не участва във финансирането на настоящата мисия,
  ПРИЕ НАСТОЯЩОТО РЕШЕНИЕ:
  Член 1
  Военната консултативна мисия на Европейския съюз по линия на ОПСО в Централноафриканската република (EUMAM RCA) започва на 16 март 2015 г.
  Член 2
  Командващият мисията на ЕС за EUMAM RCA се оправомощава незабавно да започне изпълнението на мисията.
  Член 3
  Член 4, параграф 2 от Решение (ОВППС) 2015/78 се заменя със следното:
  „2. EUMAM RCA започва с решение на Съвета на датата, препоръчана от командващия мисията, след одобряване на плана на мисията и, ако е необходимо, на допълнителни правила за използване на сила.“
  Член 4
  Настоящото решение влиза в сила в деня на приемането му.
  Съставено в Брюксел на 16 март 2015 година.